Det var ikke et helt almindeligt krydstogtskib, der onsdag morgen kunne spottes ude i horisonten i Aalborg havn. - Det er første gang et krydstogtskib med sejl lægger til i Aalborg, fortæller Lars Bech, der er Cruise Manager ved Destination Nord. Skibet, der hedder Sea Cloud Spirit, er et eksklusivt krydstogtskib. Med sine tre høje master og dertilhørende sejl skiller det sig særligt ud fra andre skibe. Se skibet her: En svær indsejling Turen ind til Aalborg havn blev en udfordring for det store skib. Lige uden for Nordjyllandsværket skabte skibets høje master problemer. For da skibet skulle sejle under de 60 meter høje luftledninger, blev det pludselig meget spændende. Skibets højeste mast er nemlig også 60 meter høj. - Vi måtte sende tre mand op for at bøje masten manuelt, fortæller Lars Bech. Manøvren gik heldigvis godt, og Sea Cloud Spirit lagde til ved Honnørkajen onsdag morgen. Kort visit Skibet er det største sejlførende krydstogtskib i verden med en længde på 138 meter og en brede på 17 meter. Der er plads til 136 passagerer. Med til Aalborg havde skibet 80 tyske passagerer som brugte formiddagen på Kunsten, koncert i Musikhuset, cykeltur på havnefronten og en dukkert i Vestre Fjordpark. Men fornøjelsen af det smukke krydstogtskib var kort. Allerede klokken 14 onsdag satte Sea Cloud Spirit kurs mod Sylt.
Verdens største sejlførende krydstogtskib har 80 gæster ombord, og onsdag morgen lagde det til i Aalborg.